《万年欢·立春日社集灯词，用乙庵韵》
清代·瞿鸿禨

斗转珠杓，烟凝彩胜，乾坤佳气重新。增受泰元神美，节应长春。

万树银花齐发，彻丹霄、升法王轮。龙衔耀、欢喜人天，催成花雨缤纷。

想见千门月满，照东华香雾，影逐车尘。道是鳌山故事，虹渚嘉辰。

遥听霓裳法曲，现分明、五色仙云。凭青鸟、早报司开，来朝捧出黄人。

作者简介：瞿鸿禨，字子玖，号止庵，善化人。同治辛未进士，改庶吉士，授编修，官至外务部尚书协办大学士。谥文慎。有《瞿文慎公诗选》。